ঘরের মাঠে অনুষ্ঠিত বিশ্বকাপে জার্মানির কাছে বিধ্বস্ত হয়েছিল ব্রাজিল। সাত-সাতটা গোল হজম করতে হয়েছিল নেমারের ব্রাজিলকে। অবশ্য সেই ম্যাচে নেমার খেলেননি। খেলেননি ব্রাজিলের অধিনায়ক থিয়াগো সিলভাও। অবশ্য তাঁরা থাকলেও খুব একটা লাভ হত না। জার্মানির আক্রমণের চাপে ব্রাজিলকে হারতেই হত একাধিক গোলে। সেটাই হয়েছে। কোপা আমেরিকা আর বিশ্বকাপ এক নয়। সেই কোপায় ব্রাজিল ও হাইতি ম্যাচের ফলাফল একই হল। দিনের শেষে স্কোরলাইন বলছে, ব্রাজিল ৭ হাইতি ১। এই ম্যাচটা নিয়ে কলকাতার কৌতূহলের অন্ত ছিল না। একদিকে চিরকালীন ফেভারিট দল ব্রাজিল। অন্যদিকে সনি নর্ডি। মোহনবাগানের তারকা ফুটবলার। সবরাই কৌতূহল ছিল সনি কী করেন। অবশ্য সনি নর্ডি খেললেও যে ম্যাচের ফলাফল বদলে যেত তা নয়। একই হত। ব্রাজিলের বিরুদ্ধে সনি নিজেকে কতটা উজাড় করে দিতে পারছেন, সেটাই দেখতেন সবাই। ২০১৪ বিশ্বকাপে ব্রাজিল ও জার্মানির মধ্যে ঠিক যতটা পার্থক্য ছিল, এই ব্রাজিল ও হাইতির মধ্যেও ঠিক ততটাই পার্থক্য। সান্ত্বনা গোল করল হাইতি। ২০১৪ বিশ্বকাপে ব্রাজিলও সান্ত্বনা গোল করেছিল। সেদিনের শোক বোধহয় এতদিনে ভুলল ব্রাজিল। সেদিনের ব্রাজিল বনাম জার্মানি ম্যাচের বিরতিতেই জার্মানির ফুটবলাররা বলছিলেন, ব্রাজিলকে আর অপদস্থ করা উচিত হবে না। এদিনও ব্রাজিলের ফুটবলাররা সেরকম কিছু বলেছিলেন কি না জানা নেই। ফেলিপে কুটিনহো হ্যাটট্রিক করেন ব্রাজিলের হয়ে। ম্যাচ হেরে কোপা থেকে ছিটকে গেল হাইতি। সনি অবশ্য খেলেননি। রিজার্ভ বেঞ্চে বসেছিলেন।